סחבות, רוז'ה בת ה-4, צבי בן ה-6 ומרים בת ה-8 היו זקוקים עכשיו יותר מכל לרחצה הגונה, ארוחה חמה ומיטה חמה להניח בה ראשם. על בנו בכורו מנדל, הביט בהערצה של ממש. איך הילד הזה שלו עושה ככל שביכולתו לסייע בידו ומזה כשבועיים ימים, אפילו לא התלונן פעם אחת. אין ספק, שהנער הקדים והפך לעלם בוגר טרם זמנו. אל התמונה העגומה הצטרפה שפרינצה, האם והרעייה, אשר בימים כתיקונם, הקפידה מאוד על התנהלות בני המשפחה, וככל אם יהודייה דאגה לכל מחסורם, למזונם וללבושם הנקי. כן, שפרינצה שלו הייתה זקוקה עכשיו בדחיפות לשני דברים, בעיקר: מים חמים וסבון.  גרוינם עצמו לא היה חפץ לראות עצמו כעת בשום מראה, במצב זה. זקנו הבהיר צימח עכשיו על כל פניו, וניתן היה להבחין כי לא זכו לטיפולו של תער מזה זמן רב. מראהו לא היה טוב מזה של האחרים. בנוסף לכך, איבד את תחושת הזמן. נדמה היה לו לגרוינם, כי עבר זמן רב, תקופה של מספר שנים, מאז חי חיים רגילים כבעל משפחה ומפרנס, בעל עסק מכניס, אשר לא היה חסר דבר. בימים טרופים אלה, חש כאילו לא חי מעולם חיים אחרים ולגמרי שונים. לתחושתו, היה מצבו ומצב בני משפחתו העגום כזה מאז ומעולם. בעודו מביט כך